Usædvanlig lav pris skulle forklares

Prisen på de 30,4 millioner for opsætningen er noget, der er blevet lagt mærke til, for det var markant billigere end de andre tilbud, der kom.

- Vi synes, vi har regnet en rigtig god pris. Vi fik et usædvanligt brev fra Naturstyrelsen, hvor vi skulle forklare, hvordan vi fandt frem til så lav en pris. Der var langt til vores konkurrenter. Så det er en god pris, bygherre har fået, siger Henrik Rasmussen, der mener, at prisen kunne blive så lav blandt andet på grund af, at man har et godt samarbejde med sine underleverandører, der også havde stor lyst til at få deres navn på projektet.

For hver 100 meter hegn vil der blive etableret et lille hul på cirka 20 gange 20 centimeter, så man ikke holder de små dyr ude, ligesom der vil være i alt 20 permanente åbninger i løbet af de 70 kilometer.

- Vi ser frem til at samarbejde med SER Hegn om den opgave, som vi har fået, siger skovrider Bent Rasmussen, som står for opførelsen af vildsvinehegnet, i en pressemeddelelse fra Naturstyrelsen.

WWF er imod: Ingen dokumenteret virkning

WWF Verdensnaturfonden var blandt de organisationer, der gjorde indsigelser mod opsætning af hegnet, da det var i høring tidligere på året.

Her mente man ikke, at det vil virke efter hensigten.

- Vi anerkender selvfølgelig, at afrikansk svinepest er en alvorlig faktor i svineproduktionen, men vi mener simpelthen ikke, at der er tilstrækkelig dokumentation for, at det her hegn virker efter hensigten, sagde seniorbiolog hos WWF Verdensnaturfonden Thor Hjarsen tilbage i august.

- Vi ved, at den menneskelige faktor spiller en stor rolle i udbredelsen af afrikansk svinepest, og vi mener, at lastbiler med svin og fersk kød og madaffald er hovedproblemet, sagde han.

Vildsvinehegn

• Hegnet bliver ca. 70 kilometer langt og etableres på land langs den dansk-tyske grænse.

• Det forventes, at hegnet bliver 1,5 meter højt, mens det graves ca. 50 cm ned i jorden.

• Der er afsat 80 millioner kroner til opsættelsen af hegnet - 30 millioner skal erhvervet selv komme med.

• Der opsættes færiste eller låger ved gangstierne, der krydser den dansk-tyske grænse.

• Vejtrafik over grænsen kan fortsat ske uhindret i overensstemmelse med Schengenreglerne.